b"\n_START_ARTICLE_\nTanka (dikt)\n_START_PARAGRAPH_\nTanka (\xe7\x9f\xad\xe6\xad\x8c, \xc2\xabkort dikt\xc2\xbb) er en gammel japansk diktsjanger uten rim, som best\xc3\xa5r av 31 moraer fordelt over fem verslinjer: 5/7/5/7/7. Denne diktformen er den dominerende diktformen i klassisk japansk poesi, kalt waka, fra 7. \xc3\xa5rhundre og frem til i dag. Diktene har ingen tittel._NEWLINE_Tanka-dikt ble f\xc3\xb8rst funnet i diktsamlingen Man'y\xc5\x8dsh\xc5\xab fra 13. \xc3\xa5rhundre, og navnet ble brukt til \xc3\xa5 skille denne diktformen fra ch\xc5\x8dka (\xc2\xablange dikt\xc2\xbb). Tanka-formen bel raffinert i Kokinsh\xc5\xab, en diktsamling fra Heian-perioden (794-1185). Etter at \xc2\xabch\xc5\x8dka\xc2\xbb-diktformen, og andre mindre diktsjangre, praktisk talt forsvant p\xc3\xa5 slutten av 8. \xc3\xa5rhundre, ble tanka s\xc3\xa5 \xc3\xa5 si synonym med \xc2\xabwaka\xc2\xbb. Siden omtrent 1900 har ordet \xc2\xabtanka\xc2\xbb erstattet ordet \xc2\xabwaka\xc2\xbb n\xc3\xa5r man snakker om tradisjonell japansk lyrikk (til forskjell fra kanshi, japansk lyrikk skrevet i kinesisk stil)._NEWLINE_Den japanske keiserfamilien holder hvert \xc3\xa5r en diktopplesningsseremoni ved Keiserpalasset i Tokyo, p\xc3\xa5 ny\xc3\xa5ret, der en orator leser opp tanka-dikt som keiserfamiliemedlemmene selv har skrevet p\xc3\xa5 et gitt tema."